### NN 125/2017 (15.12.2017.), Odluka o lokalnim porezima Općine Bilje

Općina Bilje

2852

Na temelju članka 35. Zakona o lokalnoj i područnoj (regionalnoj) samoupravi (»Narodne novine« broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15), članka 20. stavka 1. i članka 42. Zakona o lokalnim porezima (»Narodne novine« broj 115/16. i 101/2017), članaka 4. i 5. Pravilnika o uvjetima, opsegu i naknadi za obavljanje poslova utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine«, broj 1/17) te članka 31. Statuta Općine Bilje (»Službeni glasnik Općine Bilje« broj 1/13 i 4/13) Općinsko vijeće Općine Bilje na 5. sjednici održanoj 7. prosinca 2017. donijelo je

ODLUKU

O LOKALNIM POREZIMA OPĆINE BILJE

I. OPĆA ODREDBA

Članak 1.

Ovom Odlukom utvrđuju se vrste, stope, visina, porezni obveznici te način obračuna i plaćanja lokalnih poreza Općine Bilje.

II. VRSTE POREZA

Članak 2.

U Općini Bilje uvode se sljedeći porezi:

1. Prirez porezu na dohodak

2. Porez na potrošnju

3. Porez na kuće za odmor

4. Porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaćaju obveznici poreza na dohodak koji imaju prebivalište ili uobičajeno boravište na području Općine Bilje sukladno odredbama Zakona o lokalnim porezima (»Narodne novine«, broj: 115/16. i 101/17), Zakona o porezu na dohodak (»Narodne novine«, broj: 115/16) i Pravilnika o porezu na dohodak (»Narodne novine«, broj: 10/17).

Članak 4.

Osnovicu za obračun prireza porezu na dohodak čini ukupan iznos obračunatog poreza na dohodak u skladu s odredbama Zakona o porezu na dohodak i Pravilnika o porezu na dohodak.

Članak 5.

(1) Prirez porezu na dohodak plaća se po stopi od 5 % na osnovicu iz članka 4. ove Odluke, a uplaćuje se na žiro-račun propisan Naredbom o načinu uplaćivanja prihoda proračuna, obveznih doprinosa te prihoda za financiranje drugih javnih potreba.

(2) Prirez porezu na dohodak prihod je proračuna Općine Bilje.

(3) Poslove u vezi s utvrđivanjem i naplatom prireza porezu na dohodak obavlja Ministarstvo financija.

2. Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakija i žestoka pića), prirodna vina, specijalna vina, piva i bezalkoholnih pića u ugostiteljskim objektima, a koji se nalaze na području Općine Bilje.

Članak 7.

Obveznik poreza na potrošnju iz članka 6. ove Odluke je pravna i fizička osoba koja pruža ugostiteljske usluge, a koji se nalaze području Općine Bilje.

Članak 8.

Osnovica poreza na potrošnju iz članka 6. ove Odluke je prodajna cijena pića po kojoj se pića prodaju u ugostiteljskim objektima, a u koju nije uključen porez na dodanu vrijednost.

Članak 9.

Porez na potrošnju plaća se po stopi od 3%.

Članak 10.

(1) Obračunsko razdoblje poreza na potrošnju je od prvog do posljednjeg dana u mjesecu.

(2) Utvrđenu obvezu poreza na potrošnju za obračunsko razdoblje porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec.

(3) Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

(4) Poslove u vezi s utvrđivanjem i naplatom poreza na potrošnju obavlja Ministarstvo financija.

3. Porez na kuće za odmor

Članak 11.

(1) Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Općine Bilje.

(2) Porez na kuće za odmor plaća se godišnje po jednom četvornom metru korisne površine kuće za odmor:

|  |  |
| --- | --- |
| – kuće za odmor do 20 godina starosti | 10,00 kuna/m2 |
| –     kuće za odmor preko 20 godina starosti i montažna kuća | 5,00 kuna/m2. |

Članak 12.

(1) Kućom za odmor smatra se svaka zgrada ili dio zgrade ili stan koji se koristi povremeno ili sezonski.

(2) Kućom za odmor u smislu ove Odluke ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

(3) Kućom za odmor ne smatraju se kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

Članak 13.

(1) Porez na kuću za odmor ne plaćaju vlasnici nekretnina poslovne namjene koji u istoj nekretnini obavljaju registriranu djelatnost pružanja usluge smještaja te po toj osnovi stječu dobit odnosno dohodak.

(2) Porez na kuće za odmor ne plaća se na kuće za odmor koje se ne mogu koristiti.

(3) Uz zahtjev za oslobađanje od plaćanja poreza na kuće za odmor temeljem prethodnog stavka moraju se priložiti sljedeće isprave u izvorniku ili ovjerenoj preslici, ne starije od 6 mjeseci:

1. izvod iz sudskog registra za pravnu osobu odnosno obrtnicu iz kojeg je vidljiva registracija za obavljanje djelatnosti pružanja usluga smještaja

2. rješenje o kategorizaciji sukladno Zakonu o ugostiteljskoj djelatnosti

3. prihod ili dohodak pravne osobe odnosno obrta po osnovi pružanja usluga smještaja u predmetnoj nekretnini za posljednjih godinu dana

4. vlasnički list i katastarski plan za nekretninu u pogledu koje se podnosi zahtjev za oslobađanje.

(4) U postupku dokazivanja statusa kuće za odmor u smislu ovog članka, porezno tijelo može tražiti i dostavu dokumentacije u kojoj se utvrđuje: mjesto i visina nastanka troška električne energije, telefona, prijem poštanskih pošiljaka (da li prima osobno ili putem punomoćnika), potvrdu o zasnovanom radnom odnosu, izjave svjedoka, propisana rješenja i odobrenja za obavljanje djelatnosti, dokaz o poslovnoj (gospodarskoj) namjeni predmetne nekretnine, dokaz o plaćanju poreza na dobit odnosno dohodak po osnovi gospodarskog raspolaganja predmetnom nekretninom i svi drugi raspoloživi podaci kako bi se utvrdilo da li se radi o kući za odmor.

Članak 14.

(1) Obveznici poreza na kuće za odmor moraju nadležnom tijelu dostaviti podatke o kućama za odmor koji se odnose na mjesto gdje se nalaze ti objekti, te korisnu površinu, kao i podatke o poreznom obvezniku.

(2) Porez na kuće za odmor plaća se godišnje u roku od 15 dana od dana dostave rješenja o utvrđivanju poreza na kuće za odmor.

Članak 15.

Obveznici poreza kuće za odmor moraju do 31. ožujka godine za koju se porez razrezuje dostaviti nadležnom poreznom tijelu potrebne podatke radi razreza poreza.

4. Porez na korištenje javnih površina

Članak 16.

(1) Porez na korištenje javnih površina plaćaju pravne i fizičke osobe koje koriste javne površine na području Općine Bilje.

(2) Obveznik poreza na korištenje javnih površina iz prethodnog stavka ovog članka je svaka pravna i fizička osoba koja koristi javnu površinu za postavljanje objekata i naprava privremenog karaktera.

(3) Upravni odjel Općine Bilje nadležan je za izdavanje odobrenja i rješenja za postavljanje objekata i naprava privremenog karaktera na javne površine na području Općine Bilje, osim ako posebnim zakonom nije određena nadležnost drugih tijela ili pravnih osoba.

Članak 17.

Javnom površinom u smislu ove Odluke smatra se zemljište unutar građevnog područja koje je u skladu s prostornim planovima namijenjeno općoj uporabi (ulice, trgovi, parkovi, nogostupi, igrališta, zelene površine, tržnica, kupalište i slično).

Članak 18.

(1) Na korištenje javnih površina (pločnika, kolovoza, zelenih površina i svih drugih javnih površina) plaća se porez na:

|  |  |  |  |
| --- | --- | --- | --- |
| 1. | postavljanje kioska | 1.800,00 | kn godišnje |
| 2. | postavljanje pokretnih naprava za prodaju plodina | 720,00 | kn godišnje |
| 3. | postavljanje pokretnih naprava za pružanje ambulantnih ugostiteljskih usluga | 720,00 | kn godišnje |
| 4. | postavljanje pokretnih naprava za prodaju zanatskih i drugih proizvoda | 1.260,00 | kn godišnje |
|  | dnevno | 72,00 | kn |
| 5. | ugostiteljske vrtove po m2 u vremenu sezone od 15. 3. do 15. 10. | 4,00 | kn/m2 mjesečno, |
|  |
|  | u vremenu od 15. 10. – 15. 3. | 2.00 | kn/m2 mjesečno |
| 6. | postavljanje cirkuskih šatora po m2 | 5,00 | kn/m2 dnevno |
| 7. | postavljanje zabavnih radnji po m2 | 5,00 | kn/m2 dnevno |
| 8. | postavljanje reklamnih panoa – tabli | 20% | godišnje od iznosa godišnjeg zakupa |

(2) Na korištenje javnih površina za odlaganje i držanje građevinskog i drugog materijala, duže od 3 dana plaća se

|  |  |
| --- | --- |
| 1. do 10 m2 | 36,00 kn mjesečno |
| 2. za svaki daljnji m2 | 4,00 kn mjesečno |

(3) Obveznici poreza iz stavka 1. i 2. ovog članka dužni su nadležnom tijelu dostaviti podatke o mjestu postavljanja pokretne naprave, kao i o svim promjenama pri postavljanju istih, u roku od 15 dana od nastanka promjena u postavljanju pokretne naprave.

Članak 19.

Poslove utvrđivanja, nadzora, naplate i ovrhe poreza na korištenje javnih površina obavlja Ministarstvo financija, Porezna uprava.

Članak 20.

(1) U slučaju korištenja javne površine kad je organizator ili naručitelj određenih aktivnosti Općina Bilje, ustanova u vlasništvu Općine Bilje, Turistička zajednica Općine Bilje ili pravna ili fizička osoba na koju Općina Bilje prenijela organizatorske poslove, ne plaća se porez na korištenje javnih površina.

(2) Od plaćanja poreza na korištenje javnih površina izuzimaju se aktivnosti za humanitarnu, kulturnu, sportsku, prosvjetno-edukativnu djelatnost i zdravstvene usluge te za ostale aktivnosti koje su u interesu Općine Bilje.

Članak 21.

(1) Porez na korištenje javnih površina plaćaju mjesečno odnosno dnevno pravne i fizičke osobe koje su obveznici poreza na korištenje javnih površina iz članka 18. ove Odluke, uplatom u proračun Općine Bilje.

(2) Obveznik je dužan platiti porez na korištenje javnih površina:

– do 15. dana u mjesecu za prethodni mjesec, kada se radi o zakupu na duži rok od 3 dana,

– u roku od 8 dana od dana primitka rješenja za zakup do u trajanju do 30 dana.

Članak 22.

Ova odluka objavit će se u »Službenom glasniku« Općine Bilje i u »Narodnim novinama« i stupa na snagu s 1. siječnja 2018. godine.

Članak 23.

Do stupanja na snagu ove Odluke primjenjuje Odluka o općinskim porezima (»Službeni glasnik« Općine Bilje broj 6/01, 07/01 i 2/12) donesena temeljem Zakona o financiranju jedinica lokalne i područne (regionalne) samouprave (»Narodne novine«, br. 117/93., 69/97., 33/00., 73/00., 127/00., 59/01., 107/01., 117/01., 150/02., 147/03., 132/06., 26/07., 73/08., 25/12., 147/14. i 100/15), u dijelovima koji nisu u suprotnosti s odredbama Zakona.

III. PRIJENOS OVLASTI NA NADLEŽNA POREZNA TIJELA

Članak 24.

(1) Općina Bilje povjerava poslove utvrđivanja, evidentiranja, nadzora, naplate i ovrhe lokalnih poreza Općine Bilje – Ministarstvu financija, Poreznoj upravi.

(2) Stvarno i mjesno nadležna ustrojstvena jedinica Ministarstva financija, Porezne uprave je nadležno porezno tijelo za utvrđivanje i naplatu lokalnih poreza.

Članak 25.

(1) Za obavljanje poslova utvrđivanja, evidentiranja, nadzora, naplate i ovrhe radi naplate poreza iz točke I. ove odluke Ministarstvu financija, Poreznoj upravi pripada naknada u iznosu 5% od ukupno naplaćenih prihoda.

(2) Porezna uprava je dužna do 15. u mjesecu, za prethodni mjesec, dostavljati Općini Bilje izvješća o utvrđenom i naplaćenom prirezu poreza na dohodak.

Članak 26.

Ovlašćuje se nadležna organizacija platnog prometa zadužena za raspoređivanje javnih prihoda da naknadu Poreznoj upravi obračuna i uplati u državni proračun i to do zadnjeg dana u mjesecu za protekli mjesec.

IV. PRIJELAZNE I ZAVRŠNE ODREDBE

Članak 27.

(1) Kaznene i prekršajne odredbe te odredbe o zastari, obnovi postupka i žalbenom postupku propisane Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

(2) Na postupak utvrđivanja i naplate prihoda od lokalnih poreza, kao i sve ostale radnje u postupku primjenjuju se odredbe Općeg poreznog zakona i Zakona o općem upravnom postupku.

Članak 28.

Stupanjem na snagu ove Odluke prestaje važiti Odluka o općinskim porezima (»Službeni glasnik« Općine Bilje broj 6/01, 07/01 i 2/12).

Članak 29.

Svi započeti, a nedovršeni postupci utvrđivanja i naplate općinskih poreza, započeti po Zakonu o lokalnim porezima (»Narodne novine«, broj 115/16. i 101/17) i ovoj Odluci, a nedovršeni do 1. siječnja 2018. godine, odnosno koji nisu dovršeni do dana stupanja na snagu ove Odluke, dovršit će se po odredbama ranije važeće Odluke.

Članak 30.

(1) Ova Odluka stupa na snagu prvoga dana u mjesecu nakon mjeseca u kojemu je objavljena u »Narodnim novinama«.

(2) Ova Odluka objavit će se u »Narodnim novinama« i u »Službenom glasniku« Općine Bilje.

(3) Ova Odluka dostavit će se Ministarstvu financija Poreznoj upravi u roku od osam dana od dana njezina donošenja radi objave na mrežnim stranicama Porezne uprave i radi preuzimanja ovlasti za utvrđivanje i naplatu poreza Općine Bilje.

Klasa: 410-19/17-01/2

Urbroj: 2100/02-02-17-1

Bilje, 7. prosinca 2017.

OPĆINSKO VIJEĆE OPĆINE BILJE

Predsjednik
 Srećko Tatarević, v. r.